text: La coctelera de la moda catalana | Estil | EL PAÍS Catalunya
  La coctelera de la moda catalana
  Dissenyadors independents i marques comercials van tancar ahir la passarel·la 080 a l'Institut Nacional d'Educació Física de Catalunya
  Les propostes de Custo Barcelona a la 080. LLUIS GENE AFP
  Barcelona 2 JUL 2016 - 00:41	CEST
  El 080 Barcelona Fashion és com una coctelera, reuneix ingredients de la moda catalana d'allò més dispars, i barrejats formen un bon aparador de l'estat del sector. La 18ª edició de la passarel·la, que es va tancar ahir a l'Institut Nacional d'Educació Física de Catalunya, a Barcelona, va seguir aquesta línia. En un entorn esportiu, es van veure col·leccions per a la primavera-estiu 2017 molt athleisure amb firmes com Krizia Robustella, Carlotaoms o TCN, però després la sastreria va prendre protagonisme amb Josep Abril, Antonio Miró o García Madrid, o l'atreviment es va imposar en les col·leccions de Custo Barcelona, amb el beix com a novetat, o de Brain&Beast, irreverent com sempre.
  Miquel Suay, la millor col·lecció del 080 amb una proposta inspirada en Zaha Hadid
  Blame Label, millor disseny emergent
  Com els licors i ornaments d'un coctel, dissenyadors independents, els seus pupils emergents i marques més comercials, com Yerse o Sita Murt, comparteixen espai. Amb l'etiqueta de disseny d'autor, Miriam Ponsa i Txell Miras mai fallen. La primera va presentar una col·lecció inspirada en el cultiu de l'arròs, seguint el seu estil oversize i amb moltes cintes i colors lluminosos. Els contenidors de port van inspirar a Miras, que va jugar amb volums i patrons desestructurats en una proposta amb teixits com neoprè, xarol o impermeable que donaven aquest toc portuari.
  Les creacions de Naulover. Manu Fernandez AP
  Celia Vela va presentar a contra corrent les seves propostes per a la tardor, que a l'agost ja estaran a les botigues. Entre bastidors, la dissenyadora va explicar que se sumava al carro de Burberry o Tom Ford, que aposten per escurçar el temps entre la presentació i la venda de les seves creacions. La desapareguda arquitecta Zaha Hadid va servir d'inspiració a Miquel Suay —guanyador del premi a la millor col·lecció—, que li va retre homenatge amb dissenys que emulaven el moviment dels seus edificis amb reixetes i múltiples sobreposicions. Entre els emergents, Grados va destacar amb una col·lecció molt coherent d'inspiració marinera i Ssic and Paul va presentar vestits i túniques en tons clars i alguns blaus marins.
  La passarel·la 080 és nòmada, cada edició se celebra en un espai diferent de la ciutat comtal, una aposta que té l'avantatge de la sorpresa, i en aquesta edició l'enclavament era tota un descobriment per a molts visitants; però l'inconvenient dels contratemps, com un aire condicionat que no podia lluitar contra la calor dels focus de passarel·la.
  Destinada a potenciar el disseny autòcton, i organitzada per la Generalitat, la setmana de la moda també va comptar amb activitats paral·leles, com un mercat de petites marques, un showroom comercial, un espai per a les escoles o una conferència dels periodistes de tendències novaiorquesos Lynn Yaeger i Mickey Boardman. Per convidar la gent a viure el 080, també hi ha una zona oberta més festivalera amb menjar, beguda i música. La moda no és només passarel·la. Les tendències estan al carrer. I al 080 els que trepitgen l'asfalt i viatgen amb metro també estan convidats al xou.